Gebak of gebatter – skryf.co.za
Gebak of gebatter
Soos sy staan en vis batter laat dink dit haar aan haar huwelik met Pa. Sy sê sy't hom maar soms terug gebatter met die kos wat sy voorgesit het. Almal het seker maar sy hou ingekry. Gelukkig het Ma nogal groot voete vir 'n vrou. "Maar", sê Ma, "as ek hom wou terugkry het ek gebak". Kyk, Ma kan baie goed doen, maar bak en stryk kon/wou sy nie.
Eendag net so skuins voor basaartyd het die woeker tannies by die kerk Ma gevra om koek te bak vir die tombolatafel. Ma het nie vrae gevra nie, almal se weggooi snert is seker klaar iewers gelukkig in ander mense se huise; almal het probleme. Dié dat hulle begin gebak uitdeel teen twee rand 'n kaartjie. Ma dog toe dit is seker gepas, siende haar gebak mens se maag net so kan ontstel soos enige tweedehandse tuindwerg. Sy bak haarself in permanente senuweeskade in.
Saterdag staan die tombolatafel vol gebak, 'n afskuwelike hervormde pastel-kleurige trauma; Ma drink iets op voorskrif. Sy was moeilik vernederd met 'n seun wat verkeerde kant toe hardloop op die rugbyveld, so sy voel nie veel vir die klipkoek op die tafel nie.
Drie ure die basaar in het die kinders hulself moeg getombola en klaar gekyk na mekaar se skaamdele agter die fietsloods. Die kwylende Kemp kind, dringend opsoek na 'n chromosoom, begin gebak gooi. Hulle ry mos 'n Nissan Skyline, Ma sê hulle weet nie van beter nie en ons moet nie oordeel nie, swak smaak verskil.
Voor die ouers kon inspring, verloor twee kinders tydelik hulle sig, al drie die Smit kinders het ligte kopbeserings, 'n ouderling soek na 'n asmapompie en Tannie Olga met die slap gesig probeer die versiersuiker van haar nylon bloes afkrap met 'n skroewedraaier, terwyl haar bloedsuiker gevaarlik begin styg. Iewers huil twee baba's.
Ma bak nooit weer vir enige kerk aangeleentheid nie. So leer ek, mens kan jouself ook úit 'n ding uit bak.